สวัสดีครับ ในบทนี้ผมจะพูดถึงเรื่อง การทำศัลยกรรมนะครับ ในสมัยก่อนเนี่ย เมื่อห้าหกปีที่แล้ว เวลาที่มีใครพูดถึงเรื่องการทำศัลยกรรมเนี่ย ผมจะนึกถึงกะเทยแปลงเพศ จากชายเป็นหญิง มากกว่านะครับ ก็คือ การทำศัลยกรรมในยุคนั้น มันยังไม่มีความแพร่หลายมากเท่าไหร่นะครับ มันยังไม่เข้าถึงบุคคลธรรมดาทั่ว ๆ ไปมากนัก แต่หลังจากที่กระแสของประเทศเกาหลี เข้ามาแรงในเมืองไทยมากขึ้น ก็คือในช่วงนั้น มีหนังเกาหลีฉายในเมืองไทยเยอะมากเลยนะครับ แล้วคนส่วนใหญ่ก็ชอบ แล้วพอดูไปดูมาเนี่ย ก็เริ่มเกิดอาการติดหนัง เพราะว่าอะไร เพราะว่าเนื้อเรื่องมันสนุก แล้วก็ดาราส่วนใหญ่เนี่ย หน้าตาดีทั้งหมดเลย ทั้งผู้หญิงทั้งผู้ชาย คือแบบสวยเวอร์หล่อเวอร์เลยอะ เหมือนกับเทพบุตร เทพธิดา นางฟ้าลงมาเกิด คนก็เลยอยากจะสวยอยากจะหล่อ เหมือนกับดารากลุ่มนี้ ก็เลยเริ่มเกิดกระแส การทำศัลยกรรมกันเยอะมากขึ้น มีหลายคนนะครับ ที่ลงทุนบินไปประเทศเกาหลี เพื่อไปทำศัลยกรรมโดยตรงเลย ในเมืองไทย ก็มีโรงบาลชื่อดังหลายแห่งนะครับ ที่มีความชำนาญทางด้านการทำศัลยกรรมเป็นพิเศษ อย่างเช่น โรงพยาบาลยันฮีอย่างเงี้ย ดาราเมืองไทยก็ไปทำกันเยอะนะครับ เดี๋ยวนี้การทำศัลยกรรมนี้ มันลุกลามมาถึงกลุ่มวัยรุ่นเลยนะครับ ก็คือมันมีข่าวที่ เด็กอายุแค่สิบหกปี ไปทำศัลยกรรมอย่างเงี้ย ผมว่าอายุเขาน้อยเกินไปที่จะทำด้วยซ้ำ จริง ๆ หมอไม่ควรจะรับ คนที่อายุต่ำกว่ายี่สิบนะครับ เพราะว่าร่างกายของเด็กเนี่ย มันยังเจริญเติบโตไม่เต็มที่ แล้วมันอาจจะส่งผลตอนที่เขาโตขึ้นมา อาจจะมีปัญหาอะไรกับร่างกายได้นะครับ ในข่าวบอกว่า เด็กคนนี้เขาไม่ชอบหน้าของตัวเอง ก็คือน้องเขาหน้าตาขี้เหร่อะ เป็นคนที่ ตัวดำ ไม่มีดั้ง คิ้วบาง ปากใหญ่ โหนกแก้มใหญ่ ฟันเหลือง น้องคนนี้เขาเริ่มทำงานตั้งแต่ตอนเด็กเลยนะครับ เขาเป็นเว็บมาสเตอร์ให้กับบริษัท บริษัทหนึ่ง เขาเก็บตังค์ไปทำศัลยกรรมทั้งหมดเลย เริ่มจากการทำฟันก่อน ตอนแรกขัดสีฟันให้ขาวขึ้น แล้วก็ไปดัดฟัน จากนั้นเขาก็ไปฉีด กลูตาไธโอนนะครับ ทำให้ผิวขาวขึ้น หลังจากที่เงินหมด ก็เก็บตังค์ใหม่ คราวนี้ก็มีการเริ่มทำศัลยกรรมเกิดขึ้น เขาเริ่มจากการไปผ่าตัดจมูกก่อนนะครับ ก็คือเสริมดั้งให้โด่งขึ้น เขาเอารูป พี่โดม ปกรณ์ ลัม เป็นดาราที่หล่อมากในเมืองไทย เอาไปให้หมอดู แล้วบอกว่าเขาอยากได้จมูกเหมือนกับ พี่โดม ปกรณ์ ลัม ในการผ่าตัดครั้งแรก มันก็ยังไม่ออกมาดูดีเหมือนกับที่เขาต้องการนะครับ ก็เลยมีการแก้ไขครั้งที่สอง จากนั้นก็เริ่มดูดีขึ้น หลังจากทำจมูกเสร็จแล้ว น้องคนนี้เขาก็ไปทำคางต่อนะครับ ก็คือตอนแรกคางเขาทู่ มน ๆ เขาต้องการจะเหลาคางให้ แหลม เรียวขึ้น แต่ว่าการทำศัลยกรรมเนี่ย มันไม่ได้ง่ายขนาดที่ว่า จะทำรอบเดียวแล้วก็ผ่านเลย อันนี้ต้องมีการแก้ไขถึงสามรอบเลยนะครับ กว่าที่คางมันจะออกมาดูดี เสร็จจากคางแล้ว น้องคนนี้เขายังไปทำต่ออีกนะ เขาก็ไปทำบริเวณริมฝีปากบนอะ แล้วไอ้เนื้อเยื่อบริเวณปากเนี่ย มันจะบาง สังเกตไหมครับ? แล้วมันเป็นจุดที่เจ็บมาก ๆ เลยอะ เพราะว่าเส้นประสาทมันเยอะ แต่น้องเขาไม่สนใจครับ เขาต้องการจะหล่ออย่างเดียว เขาก็เลยทำต่อไป เสร็จจากปากแล้ว น้องเขาก็ไปทำ ตา ต่อนะครับ ไปทำตาสองชั้น มันจะได้ดูตาโตมากขึ้น หลังจากทำตาเสร็จแล้ว น้องคนนี้เขายังเดินหน้าทำต่อไปนะครับ เขาไปทุบกระดูกบริเวณโหนกแก้มให้ยุบลง หน้ามันจะได้ดูเล็กลง จากนั้นน้องเขาก็ไปฉีด โบท็อกซ์ นะครับ ทำให้หน้ามันเข้ารูปมากขึ้น จะดูเรียวเล็ก สวยงาม น้องคนนี้ผ่าตัดทำศัลยกรรมทั้งหมด สิบหกครั้งนะครับ โดยรวมทั้งหน้าเนี่ย ตั้งแต่ ตา จมูก คาง แก้ม โหนกแก้ม ผิวขาวและอื่น ๆ อีกมากมาย รวมสิบหกครั้ง ใช้เงินไปกว่า สองแสนห้าหมื่นบาท ออกมานี้คือหล่อขั้นเทพอะ เหมือนกับดาราเลยอะ ปัจจุบันน้องคนนี้เขาดังมากในอินเทอร์เน็ตนะครับ ก็คือคนให้ความสนใจกับเขามาก เขาโพสรูปตัวเองบนอินเทอร์เน็ต ทั้งรูปตอนผ่าตัด แล้วก็ตอนที่ผ่าตัดเสร็จแล้ว ผมว่าเดี๋ยวนี้คนไทยเริ่มยอมรับการทำศัลยกรรมมากขึ้นนะครับ ถ้าเทียบกับเมื่อก่อนนะ